Polisie gryp in by derby-wedstryde | Netwerk24
Polisie gryp in by derby-wedstryde
Sonop Primêr se o.13A-rugbyspan het met 7-5 vir LK Zeeman Primêr verslaan ten spyte van die bakleiery wat by die derby afgespeel het. Foto: Devidean Moses
’n Plaaslike derbywedstryd wat beloof het om baie pret vir die leerders te wees, het egter in ’n opstootjie ontaard toe oudstudente langs die veld gewelddadig geraak het.
Die voorval was Saterdag 1 September kort ná afloop van die oudstudente-rugbywedstryd tussen LK Zeeman en Sonop Primêr in Klein Drakenstein.
Die skoolhoof van Sonop, Roland Davey, het talle kere probeer om die bakleiers in bedwang te bring en selfs aangedui dat die wedstryd van die o.13A-rugbyspelers afgestel gaan word as die bakleiery nie ophou nie.
Hy het ook gesê dat die ouers nie ’n voorbeeld vir die leerders met hul gedrag langs die veld stel nie.
Die bakleiery het egter voortgeduur.
Kort hierna het pandemonium losgebars toe ’n groep mans die skoolperseel met pangas betree het om die bakleiery voort te sit.
Die Paarl-polisie asook die PACR-sekerheidsmaatskappy is na die toneel ontbied.
Die hoofwedstryd het later voortgegaan nadat die polisie daarin geslaag het om die bakleiers tot bedaring te bring.
Die o.13A-rugbyseuns van Sonop het L.K. Zeeman 7-5 geklop.
Volgens ooggetuies het chaos ook by die jaarlikse derby van Nederburg Primêr en Amstelhof Primêr die afgelope naweek losgebars.
’n Betroubare bron het aan Paarl Post vertel dat ’n ouer na bewering die skeidsregter by die o.13A-rugbywedstryd met die vuiste wou bykom.
“Ek dink die skole moet volgende jaar meer sekerheid reël en ouers moet leer om ’n voorbeeld vir hul kinders te stel,” het die anonieme bron gesê.
Nederburg en Amstelhof het die o.13A-rugbywedstryd gelykop (10-10) gespeel.
Bronagh Hammond, woordvoerder van die Wes-Kaapse onderwysdepartement, het die voorval bevestig.
“Die polisie het later opgedaag en die res van die dag ’n sigbare teenwoordigheid gehandhaaf.”